Frá óeirðunum í Hong Kong í morgun . Vísir / Getty Lögreglumaður skaut mótmælanda í Hong Kong í morgun þegar mótmælendur reyndu að koma í veg fyrir að fólk kæmist til vinnu sinnar í lestarkerfi borgarinnar . Afar líklegt er talið að skotárásin geri illt verra fyrir ástandið í borginni sem er afar eldfimt fyrir . Mótmælandinn sem varð fyrir skotinu er sagður alvarlega særður á spítala . Miklar óeirðir hafa verið í borginni síðustu mánuði og sérstaklega slæmt ástand var um helgina eftir að ungur námsmaður lést af sárum sínum á föstudag , en hann hafði fallið ofan af bílastæðahúsi þegar lögregla lét til skarar skríða gegn hópi mótmælenda í október . Myndband af atvikinu í morgun er þegar komið á fjölmiðla en þar sést lögreglumaður í handalögmálum við einn mótmælanda á meðan annar nálgast þá rólega . Lögreglumaðurinn skýtur þann seinni þá í magann áður en hann yfirbugar hinn með hjálp félaga sinna . Fleiri skotum var síðan hleypt af en svo virðist sem þau hafi ekki valdið tjóni . Myndbönd og myndir af árásinni hafa farið í töluverða dreifingu á samfélagsmiðlum .